सोमा बी इक सुचज्जल जनकार कुड़ी ऐ। माऊ दे मरने परैन्त अपने निक्के भैनू भ्राएं गी माऊ आंगर पालदी ऐ, घरै दे सारे कम्म चलांदी ऐ, पढ़ने च बी बड़ी चतर ऐ, अपने दाजै आस्तै शैल-शैल कसीदे कडदी ऐ। पर ए दुखै आली गल्ल ऐ जे सोमां आंगर समझवान ते जनकार कुड़ियें गी बी सोहरै जाइयै आदर-जोग थार नई थोंदा। अनपढ़ सस्सरीं, जठानियां ते ननानां उन्दे पर हुकम ते रोव चलाने दा ठरक नईं छोड़दियां। उन्दे कन्ने ईर्खा करन लगी पौदियां न ते उन्दा जीवन दुखी होई जन्दा ऐ। ऐसा कोई गै घर होग जित्थें जनानियें दी खुड़बा-खुडबी नईं चलदी। एदा नतीजा हुन्दा ऐ भ्राएं-भ्राएं च, बब्बै-पुत्रै च फुट्ट ते बक्ख-बक्ख परिवार। पर इस संघर्शै च बही सन्दोख करना, सस्सू-सौहरे दा आदर करना खानदानै दा नां रक्खने दा जतन करना डोगरा संस्कृति दा इक उच्चा आदर्श ऐ जिसगी सोमा चंगी चाली नभांदी ऐ। ओ रज्जियै सहनशील ऐ। ओ गलांदी ऐ, “जिस जनानी ने सस्सू दियां झिड़कां ते ननानें दियां पैंतरेबाजियां नई दिक्खियां, ओदा जीवन अधूरा ऐ।” सोमा दे बचारें कन्ने महात्मा गांधी दे बचार मेल खन्दे न-“Woman is the embodiment of love and sacrifice.” –नारी प्रेम ते त्याग दी मूरत ऐ।